**Alberto Malesani** (s. 5. kesäkuuta 1954 Verona, Italia) on italialainen jalkapallovalmentaja.

Ura
---

Malesanin oma pelaajaura jäi vaatimattomaksi ja hän eusti 1970-luvulla amatööriseura Audace S. Micheleä, joka nousi parhaimmillaan Serie C:hen 1976/77. Tuolla kaudella Malesani pelasi seurassa 14 ottelua. Hän lopetti pelaajauransa 1978 vain 24-vuotiaana ja muutti Amsterdamiin, jossa työskenteli Canonin palveluksessa. Jalkapallo kiinnosti kuitenkin edelleen italialaista ja hän opiskeli AFC Ajaxin organisaatiossa totaalisen jalkapallon oppeja.

Kaksitoista vuotta pelaajauransa päättämisen jälkeen 36-vuotias Malesani päätti vuonna 1990 palata jalkapallon pariin ja aloitti valmentamisen Serie C1:ssä pelaavan AC ChievoVeronan juniorivalmentajana. Jo seuraavana vuonna hän nousi edustusjoukkueen apuvalmentajaksi ja 1993 päävalmentajaksi. Ura sai loistavan alun, kun Chievo nousi sensaatiomaisesti Serie B:hen kauden 1993/94 päätteeksi. Tuohon saakka Veronan ykkösseura oli ollut Hellas, mutta Malesanin hyvän tuon tuloksena myös Chievon nimi nousi italialaisen jalkapallomaailman tietoisuuteen. Nousu pääsarjaan oli lähellä, muttei kuitenkaan toteunut.

Neljän Chievo-kauden jälkeen Malesani siirtyi 1997 ACF Fiorentinan päävalmentajaksi. Hän johdatti seuran komeasti Serie A:ssa viidenneksi. Kauden jälkeen Parma FC palkkais Malesanin seuran päävalmentajaksi. Parmassa hän jatkoi seuran 1990-luvun menestysputkea johdattamalla seuran UEFA Cupin, Coppa Italian sekä Italian Super Cupin mestariksi 1999. Liigassa seura sijoittui hienosti neljänneksi kahdesti peräkkäin. Menestyksestä huolimatta Malesani sai potkut tammikuussa 2001.

Parma-potkujensa jälkeen Malesani valmensi Hellas Veronaa, joka putosi hänen alaisuudessaan Serie B:hen 2002 ja oli lähellä vajota aina Serie C:hen saakka. Kaudella 2003/04 hän toimi Modenan päävalmentajana. Kaudella 2005/06 hän valmensi kreikkalaista Panathinaikosia.

Tammikuussa 2007 Malesani palasi valmennustehtäviin siirtyen Udinese Calcion päävalmentajaksi. Hänen johdollaan Udinese sijoittui lopulta Serie A:ssa sijalle 10. Yhteistyö päättyi kauden jälkeen ja Malesanin paikan otti Pasquale Marino.

Malesani palasi valmennustehtäviin marraskuussa 2007, kun putoamiskamppailuun ajautunut Empoli palkkasi hänet. Pesti jäi kuitenkin lyhyeksi, sillä Malesani ei onnistunut kääntämään seuran kelkkaa. Lopulta hän sai maaliskuussa 2008 potkut seuran hävittyä UC Sampdorialle 2–0. Empoli oli tuolloin sarjan viimeisenä.

Empoli-potkujensa jälkeen Malesani oli puolitoista vuotta työttömänä, kunnes Serie A:n hännille juuttunut AC Siena palkkasi hänet marraskuussa 2009 pelastamaan seuran putoamiselta. Seura jäi kuitenkin liigassa sijalle 19 ja putosi sarjasta. Malesani sai potkut toukokuun lopulla 2010.

Syyskuun alussa 2010 Malesanista tuli Serie A -seura Bologna FC:n päävalmentaja. Malesanin johdolla pistemenestyksestä kärsinyt Bologna onnistui välttämään putoamisen sijoituttuaan lopulta sarjassa sijalle 16. Talousvaikeuksien, pistemenetyksen ja johtajuusongelmien varjostaman kauden jälkeen Malesani siirtyi Bolognasta Genoa CFC:n päävalmentajaksi.

Malesanin urakka Genoan päävalmentajana jäi lopulta vain puolivuotiseksi, sillä hän sai potkut joulun alla 2011 seuran jumituttua Seriessä sijalle 10. Viimeinen naula Malesanin arkkuun oli 6–1 tappio SSC Napolille syyskauden viimeisessä ottelussa. Malesani palasi kuitenkin Genoan peräsimeen jo huhtikuun alussa 2012. Malesanin toinen pesti päättyi jo huhtikuun lopussa potkuihin. Hänen viimeisessä ottelussaan Genoa hävisi AC Sienalle kotonaan 1–4 ja seuran fanit mellakoivat kesken ottelun.

Helmikuussa 2013 Malesanista tuli Serie A:n jumboseura US Città di Palermon päävalmentaja. Pesti päättyi vain kolmen ottelun jälkeen, kun Palermo erotti Malesanin helmikuun lopussa.

Tammikuun lopulla 2014 Malesani palasi valmennustehtäviin US Sassuolo Calcion päävalmentajana. Malesanin alaisuudessa Sassuolo hävisi kaikki viisi pelaamaansa ottelua ja juuttui tiukemmin Serie A:n jumboksi. Hän sai potkut maaliskuun alussa.

Meriitit
--------

* UEFA Cup: 1999
* Coppa Italia: 1999
* Italian Super Cup: 1999

Lähteet
-------

1. ↑  Alberto Malesani
2. ↑  Swedish coach for Panathinaikos
3. ↑  Udinese coach Galeone replaced by Malesani[vanhentunut linkki]
4. ↑  Udinese line up Marino
5. ↑  Malesani Empolin päävalmentajaksi[vanhentunut linkki]
6. ↑  L'Empoli licenzia Malesani In panchina torna Cagni
7. ↑  Siena entlässt Baroni - Malesani kommt
8. ↑  Comunicato A.C. Siena[vanhentunut linkki]
9. ↑  Malesani übernimmt in Bologna
10. ↑  Bologna baut auf Bisoli
11. ↑  Alberto Malesani appointed new Genoa coach - report
12. ↑  Official: Genoa sack coach Alberto Malesani and appoint Pasquale Marino as his successor
13. ↑  Marino muss gehen, Malesani ist zurück
14. ↑  Malesani encore licencié
15. ↑  Der Nächste bitte: Palermo entlässt Gasperini
16. ↑   (Arkistoitu – Internet Archive)
17. ↑  Malesani tasked with reviving Sassuolo fortunes
18. ↑  Di Francesco back at Sassuolo after Malesani sacking (Arkistoitu – Internet Archive)


|  |  |  |
| --- | --- | --- |
| Edeltäjä:**Claudio Ranieri** | **ACF Fiorentinan päävalmentaja**1997–1998 | Seuraaja:**Giovanni Trapattoni** |

|  |  |  |
| --- | --- | --- |
| Edeltäjä:**Carlo Ancelotti** | **Parman päävalmentaja**1998–1/2001 | Seuraaja:**Arrigo Sacchi** |

|  |  |  |
| --- | --- | --- |
| Edeltäjä:**Zdeněk Ščasný** | **Panathinaikosin päävalmentaja**2005–2006 | Seuraaja:**Hans Backe** |

|  |  |  |
| --- | --- | --- |
| Edeltäjä:**Giovanni Galeone** | **Udinese Calcion päävalmentaja**1–6/2007 | Seuraaja:**Pasquale Marino** |

|  |  |  |
| --- | --- | --- |
| Edeltäjä:**Marco Baroni** | **AC Sienan päävalmentaja**11/2009–5/2010 | Seuraaja:**Antonio Conte** |

|  |  |  |
| --- | --- | --- |
| Edeltäjä:**Franco Colomba** | **Bologna FC:n päävalmentaja**9/2010–2011 | Seuraaja:**Pierpaolo Bisoli** |

|  |  |  |
| --- | --- | --- |
| Edeltäjä:**Davide BallardiniPasquale Marino** | **Genoa CFC:n päävalmentaja**7–12/20114/2012 | Seuraaja:**Pasquale MarinoLuigi Di Canio** |

|  |  |  |
| --- | --- | --- |
| Edeltäjä:**Gian Piero Gasperini** | **US Città di Palermon päävalmentaja**2/2013 | Seuraaja:**Gian Piero Gasperini** |

|  |  |  |
| --- | --- | --- |
| Edeltäjä:**Eusebio Di Francesco** | **US Sassuolo Calcion päävalmentaja**1–3/2013 | Seuraaja:**Eusebio Di Francesco** |